****

**Pastoralni listić**

 **ŽUPA SV. IVANA KRSTITELJA REČICA**

 **BR. 660. GOD.XIII. 11.listopada 2020.**

 **28. NEDJELJA KROZ GODINU**

***Prvo čitanje****:*   *Iz 25, 6-10a*

***Drugo čitanje****:  Fil 4, 12-14.19-20*

***Evanđelje****:   Mt 22, 1-14*

**Zborna molitva:**

Gospodine, nek nas tvoja milost uvijek nadahnjuje i prati te budemo sveudilj usmjereni na dobro. Po Gospodinu.

**Ulazna pjesma:**

*Ako se, Gospodine, grijeha budeš spominjao, Gospodine, tko će opstati? Al’ u tebe je praštanje, Bože Izraelov.    (Ps 130, 3-4)*

**Pričesna pjesma:**

*Osiromašiše mogućnici i gladuju,a koji traže Gospodina ne trpe oskudice.*

*(Ps 34, 11)*



Molitva je početak svakoga dobra u čovjeku. Tko upozna molitvu, tko je cijeni i voli te se pravilno i revno moli, taj posjeduje neprocjenjivo blago za sadašnjost i vječnost.

Za molitvu ne trebaš biti učenjak ili go­vornik, ne trebaš biti bogat, niti te tko treba preporu­čiti. A niti je potrebna ikakva osobita osjetna pobožnost. Slatko čuvstvo kod molitve samo je pratnja i sporedna stvar, i ne ovisi o nama; Bog nam ga daje i mi ga zahvalno primamo. Istina je da se s ovakvim slatkim osjećajem draže moli, no moliti se može i bez njega. Bilo da čovjek u srcu nosi blagdansko ili svakidašnje raspoloženje, on može a i mora moliti.

Moliti znači razgovarati s Bogom.

*U ono vrijeme: Isus ponovno prozbori sveće­ni­čkim glavarima i starješinama naroda u prispo­dobama: »Kraljevstvo je nebesko kao kad ­neki kralj pripravi svadbu sinu svomu. Posla ­sluge da pozovu uzvanike na svadbu. No oni ne htjedoše doći. Opet posla druge sluge govoreći: ‘Recite uzvanicima: Evo, objed sam ugotovio. Junci su moji i tovljenici poklani i sve pripravljeno. Dođite na svadbu!’ Ali oni ne mareći odoše – jedan na svoju njivu, drugi za svojom trgovinom. Ostali uhvate nje­gove sluge, zlostave ih i ubiju.*

*Nato se kralj razgnjevi, posla svoju vojsku i pogubi one ubo­jice, a grad im spali. Tada ­kaže slugama: ‘Svadba je, evo, priprav­ljena, ali uzvanici ne bijahu dostojni. Pođite stoga na raskršća i koga god nađete, pozovite na svadbu!’ Sluge iziđoše na putove i sabraše sve koje nađoše – i zle i dobre. I svadbena se dvorana napuni gostiju.«*

*Kad kralj uđe pogledati goste, spazi ondje čo­vjeka koji ne bijaše odjeven u svadbeno ruho. Kaže mu: ‘Prijatelju, kako si ovamo ušao bez svadbenoga ruha?’ A on zanijemi. ­Tada kralj reče poslužiteljima: ‘Svežite mu ruke i noge i bacite ga van u tamu, gdje će biti plač i škrgut zubi.’ Doista, mnogo je zvanih, malo izabranih.«*

*Riječ Gospodnja.*



Današnja prispodoba radi o tome kako ima strašnih posljedica ako se zatvorimo za dobrotu Božju. Ne trebamo dugo mudrovati nad Isusovim riječima, da bi one odgovarale našim predodžbama. Stvar je ozbiljna.

Tko je usrdno pozvan na svadbu, ne može jednostavno ne doći, a da domaćina ne uvrijedi. Kada kralj poziva na svadbu svoga sina, tada je jednostavno zločesto kazati: Ja nemam vremena! Ja imam važnijih stvari! Kralj je Bog. Isus je njegov sin. Bog poziva svoj narod, da Isusa prihvati kao Mesiju.

Kao i prošle nedjelje s prispodobom o zlim vinogradarima tako je i ove nedjelje kaznena akcija vrlo okrutna: kralj pušta da grad bude razoren. Aluzija je na strašno razorenje Jeruzalema od strane Rimljana 70. godine. Je li Bog osvetljiv? Ne, ali on dopušta da doživimo i pretrpimo posljedice naše slobodne odluke. Također još i danas.



**Vjeronaučni kutak**

*Slijedeči žive likove želimo upoznati svoju vjeru. Ono što vjera jest. Kroz mjesec listopad slijedimo djevojku Mariju iz Nazareta. Kroz njezin život, riječi, djelovanje otkrivamo što vjera jest. Otkrivamo da je vjera način života u svakidašnjici.*

**„ Veliča duša moja Gospodina….“**

Marija je molila svoj 'Veliča'. Puna je hvale. Njeno velikodušno srce prepuno je zahvalnosti. Bog je velik u njezinom životu i čini velika djela koja nadilaze shvaćanje.

Marija je bila Božjim svjetlom prosvijetljenja, prožeta, svijetlila je ljubavlju i dobrotom. Ona živi od Božje riječi i za Božju riječ. Uronjena u riječ i svjetlo, daruje se Bogu, a Bog se daruje njoj, daruje joj svjetlo istine i mudrosti. Tko s Bogom misli, misli dobro, tko s Bogom živi, živi ispravno, tko s Bogom razgovara, razgovara mudro. On ima razlikovne kriterije za stvari ovoga svijeta. Postaje razborit, mudar i istodobno dobar. Postaje snažan i odvažan Božjom snagom koja se suprotstavlja zlu i promiče dobro u svijetu.

Veliki Bog postaje prijatelj malenih i poniznih. Bog gleda malene, on pogleda. On je u-gledan, priznat. On je izabran. Naš Bog nije strašni demon, strašni sudac, nije u liku onih poganskih božanstava kakve ćemo susreti po cijelom svijetu koje ugone strah, nije on slijepa sila. Naš je Bog ljubav!  Nikome od ljudi nije taj naš Bog pogledao tako duboko u oči kao upravo Mariji. Ona zrcali Božje lice i oko, u njezinu pogledu zrcali se tajna Božjega pogleda. U njezinu pogledu odsijava Božja vječnost.

|  |  |  |
| --- | --- | --- |
| Ponedjeljak,**Župne obavijesti**12.listopada | 18,00 | Maksimilijan+ Ana Vuzdar |
| utorak, 13.listopada | 18,00 | TeofilNa jednu nakanu |
| Srijeda,14.listopada | 18,00 | Kalist I, papaNa jednu nakanu |
| Četvrtak15.listopada | 18,00 | Terezija Avilska+ Dragutin Banić (god) |
| Petak,16.listopada | 18,00 | Marija Margareta Allaque+ Jaga, Ivan Čuina (god); + Ivan Pavletić |
| Subota17. listopada | 18,00 | Ignacije AntiohijskiNa jednu nakanu  |
| **Nedjelja,**18 .listopada | 9,0011,00 | **29. NEDJELJA KROZ GODINU****MISIJSKA NEDJELJA**+ Ivan Vojvoda i ob.; +Stjepan Grubić i ob.;+ Marija Jovica; + ob. Bartolac i Prstec; +Marija Funduk (god); + Ivan banić, Mara, Josip Bartolac i ob.; + Josip Vrane i ob.; +Milan Milčić i ob.; + Janko, Jela, Andrija Brezetić ; + Josip, Marija Vidan; + Jelica Trupković, Andrija, Marija Banić; + Ana Horvatić i ob.POLDANJICA – PRO POPULO |

Zahvaljujemo za priloge za PETROV NOVČIĆ, skupili smo 1.275,00 kn

Svoje priloge za potrebe župe možete dati u sakristiji, uredu ili preko banke na: Župa sv. Ivana Krstitelja Rečica.

HR8124000081104962168 s napomenom „za potrebe župe“

Slijedeće nedjelje je MISIJSKA NEDJELJA. Skupljamo priloge za misije, sve potrebite u misijama.

**BUDIMO ODGOVORNI – ČUVAJMO SEBE I DRUGE! NOSIMO MASKE!**

Župni pastoralni listić izdaje Župa sv. Ivana Krstitelja Rečica, Rečica 47. 47203 Rečica, tel 047 713 002. Uređuje i odgovara. Lovro Zaplatić župnik. <http://zupa-svik-recica.hr/> mail: zupa.recica@zg-nadbiskupija.hr. Izlazi tjedno u 150 primjeraka.